《贻草莱章察》
宋代·吕陶

汉焰中熄哀平微，子云有道不有时。立言尽括二仪数，八十一首渊而微。

至神不形复不见，玄道固非人易知。刘歆尝恐覆酱瓿，切愤学者斯言垂。

桓谭亦谓传必久，贱近贵远可逆推。史臣俗笔拟僭号，数字岂免万世讥。

侯芭英骨久没地，千均难用一发维。幸且绵绵未歇绝，果与后代扬雄期。

环中先生悟达者，力举雄道潜其思。著图课见历象运，发隐扣达乾坤机。

深嗟范望用心苦，意与测异将奚归。乃覃精义述讲疏，直论雄心非诡随。

愚闻是书百日就，沥恳再拜求观之。先生训我有大略，笔端粗可言亳釐。

在玄曰首易曰卦，玄准易数不准词。方州部家虽列位，非类六爻高与卑。

第当纵横以算计，岂可连缺如象为。夜词多凶昼多吉，阳家贵偶阴家奇。

谨持此理读九赞，人事粗可详其宜。馀地三极蕴奥妙，一朝未许以意窥。

我从诲言日勉勉，始若得济终无涯。性庸才下道悠远，策发未进吁可悲。

愿从诸生北面请，庶几一释终身疑。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。